b'\n_START_ARTICLE_\nToma\xc5\xbeeva hi\xc5\xa1a\n_START_SECTION_\nZgodovinski oris\n_START_PARAGRAPH_\nLjubljansko barje je bilo na svojih robovih in na utrjenih osamelcih ponekod poseljeno \xc5\xbee v pred anti\xc4\x8dnih \xc4\x8dasih. Ta naselja imajo izrazito poudarjeno gru\xc4\x8dasto zazidalno strukturo. Nekoliko kasneje so nastala naselja z obcestno zazidalno strukturo. Poleg tega se je razvil tudi me\xc5\xa1ani tip naselij. Vendar pa je bilo samo osr\xc4\x8dje Ljubljanskega barja dolgo \xc4\x8dasa zaradi mo\xc4\x8dvirnega obmo\xc4\x8dja neposeljeno. Z dekretom o izsu\xc5\xa1itvi in poselitvi Ljubljanskega barja, katerega je izdala cesarica Marija Terezija leta 1769 in z na\xc4\x8drti katere je napravil jezuitski pater Gabriel Gruber so se pri\xc4\x8dela izsu\xc5\xa1evalna dela, katera so se kon\xc4\x8dala leta 1829 v \xc4\x8dasu cesarja Franca II. Najkasneje izsu\xc5\xa1eni del Barja je bil naseljen po letu 1830. Tod je na ju\xc5\xbenem delu \xc4\x8drnova\xc5\xa1ke ceste nastalo obcestno naselje. Na novo zgrajene lesene hi\xc5\xa1e so bile majhne in zgrajene iz brun, brez stavbnega okrasja. Edini ostanek te tipi\xc4\x8dne gradnje je Toma\xc5\xbeeva hi\xc5\xa1a.\n_START_SECTION_\nOpis\n_START_PARAGRAPH_\nSama hi\xc5\xa1a je del nekdanje doma\xc4\x8dije manj\xc5\xa1ega kmeta, katero sestavljajo hi\xc5\xa1a, kozolec, gartlc in delno ohranjen vodnjak. Toma\xc5\xbeeva hi\xc5\xa1a je kme\xc4\x8dka barjanska hi\xc5\xa1a s \xc4\x8drno kuhinjo v osrednji ve\xc5\xbei, katera deli objekt na lesen bivalni in zidan gospodarski del (hlev, pod in skedenj). Na lesenem portalu je vrezana letnica nastanka hi\xc5\xa1e iz leta 1844.'